1.

Az 1., 2. és 3. cikk helyébe a következő szöveg lép: „1. cikk Tárgy A Bizottság elfogadja az I. mellékletben meghatározott, az Európai Unió teljes vasúti rendszerének forgalmi szolgálat és forgalomirányítás alrendszerére vonatkozó átjárhatósági műszaki előírást (ÁME). 2. cikk Hatály (1) Az I. mellékletben szereplő ÁME az uniós vasúti rendszernek a 2008/57/EK irányelv II. melléklete 2.5. pontjában meghatározott forgalmi szolgálat és forgalomirányítás alrendszeréhez tartozó valamennyi új, korszerűsített vagy felújított elemére vonatkozik. (2) Az ÁME az alábbi hálózatokra alkalmazandó: a) a 2008/57/EK irányelv I. mellékletének 1.1. pontjában meghatározott hagyományos transzeurópai vasúti rendszer hálózata; b) a 2008/57/EK irányelv I. mellékletének 2.1. pontjában meghatározott nagysebességű transzeurópai vasúti rendszer hálózata (TEN); és c) az uniós vasúti rendszer hálózatának egyéb részei; azonban nem terjed ki a 2008/57/EK irányelv 1. cikkének (3) bekezdésében említett esetekre. 3. cikk Nyitott kérdések (1) Az I. melléklet I. függelékében nyitott kérdésnek minősített témakörök tekintetében a kölcsönös átjárhatóságnak a 2008/57/EK irányelv 17. cikkének (3) bekezdése szerinti hitelesítése kapcsán teljesítendő feltételek megegyeznek az üzemelés helye szerinti tagállamban alkalmazandó nemzeti szabályokban meghatározottakkal. (2) Legkésőbb 2016. január 1-jéig valamennyi tagállam tájékoztatja a többi tagállamot és a Bizottságot releváns nemzeti szabályairól. 3a. cikk Különleges esetek (1) Az I. melléklet 7.3. pontjában említett különleges esetek tekintetében a kölcsönös átjárhatóságnak a 2008/57/EK irányelv 17. cikkének (3) bekezdése szerinti hitelesítése kapcsán teljesítendő feltételek megegyeznek az üzemelés helye szerinti tagállamban alkalmazandó nemzeti szabályokban meghatározottakkal. (2) Legkésőbb 2016. január 1-jéig valamennyi tagállam tájékoztatja a többi tagállamot és a Bizottságot releváns nemzeti szabályairól. 3b. cikk Értesítés kétoldalú megállapodásokról A tagállamok legkésőbb 2016. január 1-jéig értesítik a Bizottságot a következő típusú megállapodásokról, amennyiben azokat a 2006/920/EK bizottsági határozat (5), a 2008/231/EK, a 2011/314/EU határozat vagy e határozat szerint korábban még nem jelentették be: a) nemzeti megállapodások a tagállamok és vasúttársaságok vagy pályahálózat-működtetők között, amelyek állandó vagy ideiglenes jellegűek, és amelyeket a szándékolt szállítási szolgáltatás nagyon egyedi vagy helyi jellege tesz indokolttá; b) kétoldalú vagy többoldalú megállapodások vasúttársaságok, pályahálózat-működtetők vagy biztonsági hatóságok között, amelyek helyi vagy regionális szinten jelentős mértékben biztosítják a kölcsönös átjárhatóságot; és c) nemzetközi megállapodások egy vagy több tagállam és legalább egy harmadik ország között, illetve tagállamok vasúttársaságai vagy pályahálózat-működtetői és legalább egy harmadik ország vasúttársaságai vagy pályahálózat-működtetői között, amelyek helyi vagy regionális szinten jelentős mértékben biztosítják a kölcsönös átjárhatóságot. 3c. cikk A zárjelző típusára vonatkozó szabályokkal kapcsolatos értesítés A tagállamok legkésőbb 2016. január 1-jéig értesítik a Bizottságot az I. melléklet 4.2.2.1.3.2. és 4.2.2.1.3.3. pontjában meghatározott, a zárjelző típusára vonatkozó szabályokról, amennyiben azokat a 2006/920/EK, a 2008/231/EK, a 2011/314/EU határozat vagy e határozat szerint korábban még nem jelentették be. 3d. cikk Végrehajtás (1) Az átjárható forgalmi szolgálat és forgalomirányítás alrendszer végrehajtása során követendő lépések az I. melléklet 7. fejezetében kerülnek meghatározásra. (2) A tagállamok az I. melléklet 7. fejezetének megfelelően nemzeti végrehajtási tervet készítenek, amelyben ismertetik az e határozatnak való megfelelést szolgáló intézkedéseiket. A tagállamok legkésőbb 2017. július 1-jéig értesítik a Bizottságot nemzeti végrehajtási tervükről. A tagállamok emellett a szóban forgó nemzeti végrehajtási tervek aktualizálásáról is küldenek értesítést. (3) A Bizottság a honlapján közzéteszi a nemzeti végrehajtási terveket és azok később beküldött változatait, és ezekről tájékoztatja a tagállamokat a 2008/57/EK irányelvben említett bizottságon keresztül. (4) Azon tagállamok, amelyek már elküldték aktualizált végrehajtási tervüket, nem kötelezhetők arra, hogy azt ismételten elküldjék. (5) A Bizottság 2006. augusztus 11-i 2006/920/EK határozata a transzeurópai hagyományos vasúti rendszer »forgalmi szolgálati és forgalomirányítási« alrendszerével kapcsolatos kölcsönös átjárhatóságára vonatkozó műszaki előírásokról (HL L 359., 2006.12.18., 1. o.).”"